הכנס הארצי לתרבות ואמנות המזרח בישראל יתקיים ב- 18 באוקטובר - וואלה! תרבות
כנס תרבות המזרח - בלי ערבים
הכנס הארצי לתרבות ואמנות המזרח בישראל ימחה על חוסר השוויון בהקצאת משאבים לתרבות ואמנות, אך מפיק פסטיבלי העוד אלי גרינפלד זועם על היעדר ייצוג לאוכלוסיה הערבית
עינב שיף יום ראשון, 11 באוקטובר 2009, 07:10
איפה הערבים? אלי גרינפלד (צילום: יח"צ)
קואליצית הארגונים, היוצרות והיוצרים לחלוקה שוויונית של תקציבי התרבות יערכו את הכנס הארצי לתרבות ואמנות המזרח בישראל ב-18 באוקטובר בסינמטק תל אביב. בכנס יוצג ניתוח של התפלגות משאבי התרבות ותקציביה, אשר לטענת המארגנים (בהם ארגונים מוכרים כמו "אחותי", "גרילה תרבות" והקשת הדמוקרטית המזרחית), מחולקים באופן לא שיוויוני בצורה מובנית ושיטתית.
בכנס ייערכו פאנלים בנושא מאבק התנועות וכן חזון ויעדים למען שינוי מדיניות התרבות בישראל. בין המשתתפים נמצאים הבמאי דוד בן שטרית (במאי "רוח קדים", "שקט יורים" ועוד), פרופסור חביבה פדיה, יושב ראש תנועת אחותי קציעה אלון ועוד.
המפיק אלי גרינפלד, העומד מאחורי פסטיבלי העוד ופסטיבל תרבות של שלום, שקיבל הזמנה לכנס, זעם על היעדר ייצוג לאוכלוסיה הערבית במסגרת הקואליציה. "הזירה התרבותית המזרחית בישראל ובכלל קשורה בחבל הטבור לתרבות הערבית
היסטורית", כתב גרינפלד במייל שהעביר בתגובה להזמנה,
וגם היום התרבות המזרחית יהודית לא יכולה להתנתק מהתרבות הערבית כפי שנראה הדבר לכאורה.
"העדר דובר/ת המייצג ובא מן המגזר הערבי בהכנת הארוע וגם לא ברשימת המשתתפים צורם ומקומם ועל כך מחאתי", הוסיף גרינפלד שמקווה שהדוברים והמארגנים ימצאו דרך לתקן הדבר מבעוד מועד.